M. Pado, poslanec: (2007-10-23):
V mnohom môžeme súhlasiť, v mnohom môžeme mať názory iné, ale ako v globále, myslím si, že sú tam veci, ktoré naozaj treba podporiť a ja sa chcem dotknúť toho, čo tu bolo spomenuté aj pánom poslancom Lipšicom, a to je príspevok na bývanie. Príspevok na bývanie je špeciálny príspevok, s ktorým som ja od vzniku myšlienky na ministerstve obrany ešte pred nejakými dvomi rokmi zásadne nesúhlasil, ale keď to už prešlo, teším sa, že ministerstvo vnútra pristúpilo ku kroku, že chce zaviesť tento príspevok aj pre príslušníkov Policajného zboru a vďaka pozmeňujúcemu návrhu pána poslanca Pučíka sa to začne dotýkať aj záchranárov, a teda všetkých. Z tohto pohľadu musím povedať, že je to veľmi dobré, pretože v minulosti sme sa neraz stretli s tým, že bol problém v odmeňovaní alebo v nastavení odmeňovania, povedal by som, špeciálnych zložiek armády, ozbrojených síl, teda policajtov a iných uniformovaných zložiek v našom štáte. Samotný zámer teda kvitujem a som rád, že je to tak, ale napriek tomu, že pán minister to tu zdôvodnil, že zámer ministerstva vnútra je iný, ako bol zámer ministerstva obrany pri tomto príspevku, som toho názoru, že nie je celkom šťastne uvedené v návrhu novely zákona práve, alebo, že nie je celkom šťastný tento zámer. Ťažko povedať prečo. Možno je to ťažké povedať, ale myslím si, že ustanovenie novely alebo teda návrh novely, kde sa hovorí, že policajtovi možno priznať príspevok na bývanie do výšky 7-tisíc korún mesačne, to je v poriadku, ale príspevok na bývanie určuje minister v závislosti od miesta výkonu štátnej služby a charakteru činnosti útvaru. Poviem pravdu, že s týmto ustanovením mám istý problém, pretože vyzerá to tak, ako keby to bolo vyslovene len na vôli ministra vnútra, komu dá a komu nedá. Pán minister, pokiaľ by to bolo, no, pokiaľ by to bolo z vlastných peňazí, nemám s tým problém. Ja tiež s vlastnými peniazmi narábam, ako uznám za vhodné, komu chcem dám, komu nechcem nedám. Ale keď ide o 20-tisíc príslušníkov Policajného zboru, mali by platiť určité pravidlá. A ja si myslím, že ani jeden príslušník Policajného zboru by nemal byť vyňatý z tohto príspevku, ale ministerstvo vnútra má právo určiť pravidlá, za ktorých ten príspevok niekomu môže a nemôže patriť. A to je to, čo ja vyčítam, to je to, s čím mám problém ako v prvom rade a v druhom rade ten problém je, že by som bol veľmi rád, keby sa v dôvodovej správe v tabuľke, kde sa píše, aké sú náklady, objavili finančné prostriedky aj na budúci rok, pretože máme tam prostriedky zakomponované do roku 2009, keď sa nemýlim, ale v roku 2008 tam nie je ani koruna. Pán minister, na budúci rok sú v návrhu rozpočtu 3 miliardy navýšenia rozpočtu ministerstva vnútra v porovnaní s týmto rokom, keď sa nemýlim. (Hlasy v sále.) No, no, zhruba, pretože, takže sa mi vidí, že čosi by sa, no, čosi by sa dalo nájsť aj na tento príspevok, a tak predkladám pozmeňujúci návrh, ktorý hovorí: v článku I bod 143 v § 141a ods. 1 a 2 znejú: „Odsek 1. Policajtovi v stálej štátnej službe patrí príspevok na bývanie vo výške maximálne do 7-tisíc korún mesačne, ak tento zákon neustanovuje inak.“ „Odsek 2. Podmienky a výšku priznania príspevku na bývanie v závislosti od miesta výkonu štátnej služby a charakteru činnosti útvaru ustanovuje ministerstvo všeobecne záväzným právnym predpisom.“ Odôvodnenie som povedal. V podstate nie je vylúčený ani jeden policajt a vlastne ministerstvo ustanoví pravidlá, aby to nebolo teda tak, ako som povedal pred chvíľou, že je to vyslovene na ľubovôli ministra vnútra, komu dá a komu nedá. Ďakujem pekne. Dúfam, že tento pozmeňujúci návrh podporíte.